b'\n_START_ARTICLE_\nGlamon\xc4\x97s\n_START_PARAGRAPH_\nGlamon\xc4\x97s (arba petingas) \xe2\x80\x93 veiksmai, nukreipti \xc4\xaf \xc4\xafvairius \xc5\xbemogaus jutimo organus siekiant reguliuoti lytin\xc4\xaf susijaudinim\xc4\x85 \xe2\x80\x93 iki sueities j\xc4\xaf didinti, o po sueities \xe2\x80\x93 ma\xc5\xbeinti. Tai neatsiejama lytinio suart\xc4\x97jimo dalis, stiprinanti partneri\xc5\xb3 tarpusavio santykius, tiek kasdienius, tiek ir lytinius. Be to, glamon\xc4\x97s s\xc4\x85lygoja optimal\xc5\xb3 organizmo pasiruo\xc5\xa1im\xc4\x85 suei\xc4\x8diai. Tai yra \xc4\xafprasta sekso praktika, papildanti lytin\xc4\xaf gyvenim\xc4\x85. Partneriai glosto, lie\xc4\x8dia, bu\xc4\x8diuoja ir myluoja ne tik vienas kito lytinius organus, bet ir kitas erogenines zonas. Petingo metu niekada nevyksta penetracija, ta\xc4\x8diau nepaisant to, yra galimas orgazmas._NEWLINE_Petingas yra labai \xc4\xafprasta praktika pradedant lytin\xc4\xaf gyvenim\xc4\x85, ypa\xc4\x8d d\xc4\x97l to, kad n\xc4\x97ra tiesiogiai susij\xc4\x99s su nekaltyb\xc4\x97s praradimu, be to, tai yra s\xc4\x97kminga kontracepcija siekiant i\xc5\xa1vengti pastojimo. Glamon\xc4\x97s prie\xc5\xa1 sueit\xc4\xaf yra vadinamos meil\xc4\x97s \xc5\xbeaismu (paruo\xc5\xa1iamosios glamon\xc4\x97s), o po sueities \xe2\x80\x93 baigiamosiomis glamon\xc4\x97mis.\n_START_SECTION_\nYpatumai\n_START_PARAGRAPH_\nGlamoni\xc5\xb3 pob\xc5\xabdis yra gana individualus, priklauso nuo \xc5\xbemogaus, taip pat ir santyki\xc5\xb3 su kitu partneriu patirties. Glamon\xc4\x97ms galima priskirti ne tik fizin\xc4\xaf stimuliavim\xc4\x85 (ypa\xc4\x8d erogenini\xc5\xb3 zon\xc5\xb3), bu\xc4\x8dinius, ta\xc4\x8diau ir mielus \xc5\xbeod\xc5\xbeius, tam tikr\xc4\x85 \xc5\xbevilgsn\xc4\xaf. Glamon\xc4\x97s turi b\xc5\xabti abiem partneriams malonios ir priimtinos, kadangi prie\xc5\xa1ingu atveju tai s\xc4\x85lygos ne suart\xc4\x97jim\xc4\x85, o atitolim\xc4\x85._NEWLINE_Vyrai ir moterys glamoni\xc5\xb3 svarb\xc4\x85 suvokia skirtingai. Vyrams kiek svarbiau fizin\xc4\x97 stimuliacija, jie da\xc5\xbenai yra aktyvesni glamoni\xc5\xb3 metu, tuo tarpu moterims taip pat svarbus dvasinis santykis su vyru, glamoni\xc5\xb3 metu ji gali b\xc5\xabti pasyvesn\xc4\x97 \xe2\x80\x93 glamon\xc4\x97dama vyr\xc4\x85 ji ne tiek siekia fizin\xc4\x97s stimuliacijos, kiek nori i\xc5\xa1reik\xc5\xa1ti savo meil\xc4\x99 ir atsidavim\xc4\x85, \xc5\xa1velnum\xc4\x85, aistr\xc4\x85. Be to, lytin\xc4\xaf susijaudinim\xc4\x85 vyrai ir moterys pasiekia skirtingai: pas vyrus jis atsiranda spar\xc4\x8diau, ta\xc4\x8diau ir nuslopsta taip pat grei\xc4\x8diau._NEWLINE_Glamoni\xc5\xb3 svarba ypa\xc4\x8d didel\xc4\x97 poros santyki\xc5\xb3 prad\xc5\xbeioje, kai dar n\xc4\x97ra nusistov\xc4\x97j\xc4\x99 elgesio stereotipai, partneriai nevisi\xc5\xa1kai pa\xc5\xbe\xc4\xafsta vienas kit\xc4\x85. Palaipsniui vieni ar kiti glamoni\xc5\xb3 elementai tampa s\xc4\x85lyginiu refleksu, t. y. u\xc5\xbetenka to, kad, pvz., vyras ima glostyti kr\xc5\xabtis arba \xc5\xa1nab\xc5\xbed\xc4\x97ti \xc4\xaf aus\xc4\xaf, ir moteris i\xc5\xa1kart ima susijaudinti. Esant ilgalaikiams poros santykiams, atitinkamai, glamoni\xc5\xb3 trukm\xc4\x97 \xc5\xa1iek tiek suma\xc5\xbe\xc4\x97ja, kadangi partneriai yra prisiderin\xc4\x99. Jeigu tiek vyras, tiek ir moteris nusiteik\xc4\x99 naujov\xc4\x97ms lytiniame gyvenime, jie gali keisti ir glamoni\xc5\xb3 \xc4\xafpro\xc4\x8dius, \xc5\xa1itaip susilpnindami s\xc4\x85lygini\xc5\xb3 refleks\xc5\xb3 svarb\xc4\x85 ir poveik\xc4\xaf._NEWLINE_Glamon\xc4\x97jantis yra svarbu laikytis tam tikros veiksm\xc5\xb3 sekos: pirmiau stimuliuojamos nespecifin\xc4\x97s, ma\xc5\xbeiau jautrios erogenin\xc4\x97s zonos, v\xc4\x97liau jautresn\xc4\x97s ir specifin\xc4\x97s, stimuliavimas tampa aistringesnis ir stipresnis. Kaip ir bendrai lytiniuose santykiuose, glamoni\xc5\xb3 metu svarbu, kad veiksmai b\xc5\xabt\xc5\xb3 priimtini abiem partneriams ir j\xc5\xb3 ne\xc5\xbeeist\xc5\xb3 \xe2\x80\x93 nei fizi\xc5\xa1kai, nei emoci\xc5\xa1kai.\n_START_SECTION_\nTipai\n_START_PARAGRAPH_\nPetingas gali b\xc5\xabti pavir\xc5\xa1utini\xc5\xa1kas ir gilus. Pavir\xc5\xa1utini\xc5\xa1kas \xe2\x80\x93 betarpi\xc5\xa1kas erogenini\xc5\xb3 zon\xc5\xb3, kurios kasdienyb\xc4\x97je paprastai yra matomos (ausys, akys, rankos, blauzdos ir kt.), stimuliavimas; taip pat gali b\xc5\xabti per drabu\xc5\xbeius stimuliuojami lytiniai organai. Da\xc5\xbenai glamoni\xc5\xb3 metu yra intensyviai bu\xc4\x8diuojamasi (pranc\xc5\xabzi\xc5\xa1kas bu\xc4\x8dinys). Gilus petingas suprantamas kaip tiesioginis erogenini\xc5\xb3 zon\xc5\xb3, kurios kasdienyb\xc4\x97je b\xc5\xabna u\xc5\xbedengtos (kr\xc5\xabtys ir lytiniai organai), stimuliavimas, da\xc5\xbeniausiai rankomis. Nors glamon\xc4\x97s paprastai b\xc5\xabna sueities preliudija (meil\xc4\x97s \xc5\xbeaismas), ta\xc4\x8diau dvi gilaus petingo formos yra beveik priskiriamos \xe2\x80\x9evisaver\xc4\x8diam\xe2\x80\x9c seksui \xe2\x80\x93 tai kunilingas (moters lytini\xc5\xb3 organ\xc5\xb3 stimuliavimas burna ar lie\xc5\xbeuviu) ir felacija (analogi\xc5\xa1kas vyro i\xc5\xa1orini\xc5\xb3 lyties organ\xc5\xb3 stimuliavimas)._NEWLINE_Nekingas \xe2\x80\x93 veido, kaklo, sprando (angl. neck), galvos, kr\xc5\xabt\xc5\xb3 ir j\xc5\xb3 speneli\xc5\xb3 glamon\xc4\x97s. Kai kuriais atvejais \xe2\x80\x93 po ilgo i\xc5\xa1siskyrimo, lytinio susilaikymo, d\xc4\x97l did\xc5\xbeiul\xc4\x97s palaimos, partneri\xc5\xb3 jausm\xc5\xb3 vienas kitam \xe2\x80\x93 jau nekingo metu gali b\xc5\xabti pasiekiamas orgazmas. Apatinis petingas yra susij\xc4\x99s su k\xc5\xabno, esan\xc4\x8dio \xc5\xbeemiau juosmens, stimuliavimu \xe2\x80\x93 s\xc4\x97dmen\xc5\xb3, tarpviet\xc4\x97s, \xc5\xa1laun\xc5\xb3 vidin\xc4\x97s dalies ir galiausiai \xe2\x80\x93 i\xc5\xa1orini\xc5\xb3 lytini\xc5\xb3 organ\xc5\xb3.'